Komemoracije u svijetu (12/9/02) - 2002-09-12
U Londonu - i najveća, i najmanja, i najdirljivija komemoracija
Godišnjica terorističkih napada na Sjedinjene Države bila je komemorirana diljem svijeta, od Tokija do Londona, od Kabula do Johannesburga i na mnogim drugim mjestima. Ponegdje, taj su dan obilježile pojačane mjere sigurnosti, a ponegdje očigledna ravnodušnost. S početkom dana u Aziji, tradiicionalni gongovi zvonili su na nekoliko komemoracija, uključujući i ovu na hongkonškoj burzi. No, drugdje u Aziji, jedva da je bilo službenog obilježavanja godišnjice napada, osim u nekoliko američkih veleposlanstava. U Kini, premda nije bilo službene komemoracije, glasnogovornik ministarstva vanjskih poslova izjavio je da napadi od 11. rujna podsjećaju svijet da je terorizam zajednički neprijatelj čitavog čovječanstva. U Afganistanu, u zoru, američki vojnici u zračnoj bazi Bagram, na prvim linijama borbe protiv terorizma, podigli su američku zastavu, kao i svakog dana, a potom je spustili na pola koplja u počast poginulima u napadima od prije godinu dana. Glasnogovornik pukovnik Roger King kaže da su vojnici ponosni što je napad na terorističke baze al-Qaide, u Afganistanu, pod vodstvom Sjedinjenih Država, vratio život u normalu za većinu stanovnika te zemlje. "U najvećem dijelu Afganistana, više nema rata. Za neka područja, to se još ne može ustvrditi, jer se tamo još uvijek vode borbe. Ali, uglavnom, u zemlji je dovoljno stabilno da se ljudi mogu posvetiti svojim svakodnevnim poslovima," kaže pukovnik King. Kao da želi zanijekati riječi pukovnika Kinga, jedan je napadač pucao na bazu Bagram u ranim jutarnjim satima, ali nitko nije bio ozlijeđen. Vojnici su ga ranili i uhitili. U drugim dijelovima svijeta, u žarištu je bila komemoracija mrtvima i odavanje počasti herojima od 11. rujna. Na komemoraciji u Nairobiju, pjevao je zbor jedne osnovne škole. Pjesmu, naslovljenu "Bog je naše utočište i snaga", napisao je jedan Amerikanac koji živi u Keniji u spomen žrtvama napada od prije godinu dana. Komemoracija u Nairobiju imala je posebno tužan prizvuk - američko veleposlanstvo u tom gradu bilo je meta terorističkog bombaškog napada 1998, u kojemu je poginulo 214 osoba. U Saudijskoj Arabiji, ministar obrane, princ Sultan, obećao je daljnju suradnju sa Sjedinjenim Državama u borbi protiv terorizma koji je, kako je rekao, protivan islamskim vrijednostima. Glasnogovornik vlade u Iranu nazvao je napade od 11. rujna zaprepašćujućima, rekavši da treba ukloniti korijene terorizma. Na komemoraciji u Moskvi, gdje je zbor pjevao jednu klasičnu rusku pjesmu, američki veleposlanik Alexandar Vershbow govorio je pred međukonfesionalnim skupom: "Pozvali smo danas svećenstvo mnogih različitih vjera jer smo svi spoznali da niti jedna vjera, - ni kršćanstvo, ni islam, ni židovstvo, ni budizam ni bilo koja druga koju propovijedamo -, ne odobrava terorizam ili ubojstvo nevinih ljudi," rekao je veleposlanik Vershbow. U Briselu, predsjednik Europske komisije Romano Prodi rekao je da je 11. rujna bio brutalni podsjetnik da mir, sigurnost i demokraciju ne treba shvatiti kao zajamčene, već ih treba braniti svakoga dana. Jedna od najvećih komemoracija održana je u Londonu, gdje se dvije tisuće ljudi okupilo kod katedrale svetog Pavla, uključujući i princa Charlesa i premijera Tonyja Blaira. I tu, kao i na mnogim drugim mjestima u Britaniji, i u svijetu, minutom šutnje je obilježen trenutak kada je prvi oteti zrakoplov udario u Svjetski trgovinski centar. Londonska je burza u tom trenutku obustavila rad. No, jedna od najdirljivijih komemoracija bila je ujedno i jedna od najmanjih. Na londonskom aerodormu Heathrow, u maloj kapelici, uposlenici dviju kompanija čiji su zrakoplovi bili oteti prošle godine, okupili su se da odaju poštu svojim ubijenim kolegama i putnicima. Zajedno s uposlenicima zračne luke, osoblje kompanija United i American Airlines u šutnji je pognulo glave oplakujući mrtve. Potom su se vratili na posao, baš kao što su to učinili i prije godinu dana.